******

***Előterjesztés „Közlekedési tábla kihelyezéséről a Laktanya utcában”  
(PGÜB, UB, KGY)***

Tisztelt Közgyűlés!

A közúti közlekedésről szóló 1988. évi I. törvény (a továbbiakban: Törvény) 34. § (1) bekezdése értelmében a közút kezelője- az országos és a helyi közutak kezeléséről szóló jogszabályok szerint eljárva - köteles gondoskodni arról, hogy a közút a biztonságos közlekedésre alkalmas legyen.

A Hajdúhegy városrészen található Laktanya utca teljes szakaszán az elmúlt hónapokban megnövekedett a közterületen parkoló gépjárművek száma, amelyek a forgalmat akadályozzák, illetve a közlekedés rendjét jelentősen befolyásolják. A Dobó István Laktanya mellett található zöldterületen állandó az illetéktelen parkolás, amely a zöldállományt erőteljesen károsítja. A KRESZ határozottan fogalmaz a parkolási szabályok tekintetében: tilos a zöldterületen parkolás is, ez alól általában nincs kivétel.

Ezen útszakaszon a közterületi parkolást semmilyen közlekedési tábla nem szabályozza, forgalmi rendje nem megfelelően irányított, ami a közlekedés biztonságát súlyosan veszélyezteti. A fent említett törvény értelmében Eger MJV Önkormányzatának feladata, hogy közútjain, a közút kezelőjeként gondoskodjon arról, hogy a közút biztonságos közlekedésre alkalmas legyen.

A fentiekre való tekintettel, valamint a Törvényben előírt kötelezettségek teljesítése érdekében **javaslom, hogy az Eger MJV Önkormányzata gondoskodjon „Megállni tilos” közlekedési tábla kihelyezéséről a Laktanya utca teljes szakaszán.**

A tábla kihelyezése hozzájárulna a forgalom akadálymentesítéséhez, a baleseti kockázatok csökkentéséhez és a közlekedési rend szabályozásához, ezáltal javítva az útszakasz biztonságát.

A hivatkozott jogszabályhely (2) bekezdése alapján a közút forgalmi rendjét - ha jogszabály másként nem rendelkezik - a közút kezelője alakítja ki. A forgalmi rendet - a forgalmi körülmények vagy a baleseti helyzet jelentősebb változása esetén, de legalább ötévenként - a közút kezelőjének felül kell vizsgálnia, és ha szükséges, módosítania kell. A Törvény 35. §-a alapján az út kezelője a kezelői kötelezettségének megszegésével okozott kárt a polgári jog általános szabályai szerint köteles megtéríteni.

**Kérem a Tisztelt Közgyűlést, fogadja el a határozati javaslatot.**

Eger, 2024. november 25.

                                                                                            Domán Dániel s.k.

                                                                                                     képviselő

**Határozati javaslat:**

Eger Megyei Jogú Város Önkormányzata Közgyűlése felkéri a jegyzőt, hogy intézkedjen a Laktanya utca teljes szakaszán „Megállni tilos” táblák kihelyezéséről.  
  
Felelős: dr. Barta Viktor jegyző megbízásából  
              Lovász Imre, a Városüzemeltetési Iroda irodavezetője

Határidő: 2025. január 20.